1498.

Godina **1498** (**[[rimski brojevi|MCDXCVIII]]**) bila je redovna godina koja počinje u ponedjeljak (1. jan./sij. po julijanskom kalendaru).

## Događaji
* 25. 1. - Vasco da Gama stigao do reke *Rio dos Bons Sinais* ("Reka dobrih znakova") kod Quelimanea u Mozambiku. 
* 2. 3. - Da Gamina ekspedicija na Mozambičkom otoku, po lokalnom šeiku Musi ben Mbikiju je nazvana zemlja Mozambik.
* 7. 4. - Umro francuski kralj Šarl VIII, nasleđuje ga rođak, vojvoda od Orleana, Luj XII (do 1515). 
:+ Da Gama je prvi Evropljanin u Mombasi (Kenija) gde oseća suparništvo arapskih trgovaca zbog čega 14. 4. prelazi u Malindi gde nalazi pilota za put do Indije.

* maj, početkom - John Cabot otplovio sa pet brodova iz Bristola na put bez povratka. 
* 20. 5. - Vasco da Gama stigao u Kalikut (dan. Kožikod) na jugozapadnoj obali Indije. 
* 23. 5. - Girolamo Savonarola i još dvojica fratara obešeni i spaljeni kao jeretici. 
* 30. 5. - Kolumbo kreće na treće putovanje (između ostalog, otkrio magnetsku deklinaciju).
* 2. 6. - Ugarski kralj Vladislav II. potvrdio zaključke sabora, koji se smatraju pobjedom nižega plemstva (István Werbőczy započeo karijeru na ovom saboru).
* jun - Niccolò Machiavelli izabran za drugog kancelara Republike Firence. 
* 30. 6. - Car Maksimilijan I osnovao Hor bečkih dečaka.
* jul - Đurađ Crnojević, sada kondotijer u Raveni, zatvoren jer je kritikovao mletačku vladu (pušten na posredovanje francuskog kralja). 
* 31. 7. - Kolumbo otkrio ostrvo Trinidad; narednih dana istražuje Paríjski zaljev i otkriva deltu Orinoca - otkrio je Južnu Ameriku.
* 19. 8. - Kolumbo se vratio na Hispaniolu gde su se španski naseljenici pobunili protiv njegove vlasti.
* 5. 10. - Vasko da Gama napušta Indiju iz blizine Goe sa tovarom začina (iz Kalikuta je otišao još u avgustu ne čekajući severoistočni monsun).
* novembar? - Stefan II Crnojević zatvoren od skadarskog zapovednika Feriz-bega, u zemlji Crnojevića postavljen subaša.
* 17. 12. - Papa raskinuo brak Luja XII sa Jeanne de France kako bi se mogao oženiti Anom Bretonskom. 
* prosinac, krajem - Ivaniš Korvin se izmirio s kraljem Vladislavom, postaje doživotni hrvatski ban.

### Tokom/tijekom godine

* Stefan Štiljanović zbog svađe sa Mlečanima otišao iz Paštrovića u Srem. 
* Osmanska vojska Bali-beg Malkočoglua sa Moldavcima i Tatarima upada u Poljsku, pustoši Podoliju i Galiciju do Lavova tokom proleća i leta; drugi upad u kasnu jesen se zaglavio u karpatskom snegu. 
* Leonardo završio *[[Posljednja večera (Leonardo)|Posljednju večeru]]*. 
* Portugalci João Fernandes Lavrador i Pêro de Barcelos otkrili Labrador.

## Rođenja

* 5. 4. - Giovanni dalle Bande Nere, kondotijer († 1526) 
* 15. 11. - Eleonora Austrijska, kraljica Portugala i Francuske († 1558)
* Julije Klović, hrvatski slikar († 1578)

## Smrti

* 4. 2. - Antonio del Pollaiolo, italijanski slikar (* ca. 1429-33)
* 7. 4. - Šarl VIII, francuski kralj (* 1470))
* 23. 5. - Girolamo Savonarola, verski reformator i vladar Firence (* 1452)
* 7. 6. - Anđeo Zvizdović, svećenik, franjevac i upravitelj Bosanske franjevačke kustodije (* 1420)
* 23. 8. - Isabel de Aragón y Castilla, kraljica Portugala, najstarija kćerka i naslednica Ferdinanda i Izabele (* 1470)
* 16. 9. - Tomás de Torquemada, prvi Veliki inkvizitor u Španiji (* 1420)
* 7. 12. - Alexander Hegius von Heek, nemački humanista (* ca. 1433)
* Domenico Rosselli, italijanski skulptor (* ca. 1439)
* Kodža Davud-paša, bivši veliki vezir 
* Mirhond, persijski historičar

## Reference

* Vjekoslav Klaić, Svezak drugi: dio treći.... Treća knjiga: Doba kralja Matijaša Korvina i Jagelovića (1458-1526) (archive.org)